DA Den Europæiske Unions Tidende CE 78/505

(2004/C 78 E/0525)

SKRIFTLIG FORESPØRGSEL E-3274/03

af Inger Schörling (Verts/ALE) til Kommissionen

(5. november 2003)

Om: Miljøvirkningerne af anlægget af kunstige strande i »La Guirra«-bugten i Antigua kommune (Fuerteventura, Spanien)

I »La Guirra«-bugten i Antigua kommune (Fuerteventura) er man i færd med at anlægge kunstige strande i offentlig kystzone. Disse anlægsarbejder har medført ødelæggelse af et værdifuldt kystmiljø med store marine og fiskerimæssige ressourcer (bl.a. den sky krebseart »cangrejilla«, der anvendes som madding for den lokale papegøjefiskeart »vieja«). Dette enestående område har også tjent som opholds-, hvile- og ynglested for stand- og trækfugle som kanarisk bynkefugl, ådselsgrib, ørkendompap, ørkenløber, ørkenpræstekrave, stenvender, ryle, silkehejre og flamingo. Under arbejdet er man endvidere stødt på vigtige palæontologiske forekomster, som ifølge rapporter fra anerkendte palæontologer på de kanariske universiteter er de mest righoldige og omfattende af dem, man til dato kender til på Fuerteventura. Her finder man et stort antal forskelligartede marine fossiler med en alder på over 100 000 år. Lige siden slutningen af 2002 har de tunge entreprenørmaskiner dag for dag ødelagt kystarealer og udplyndret fundsteder ved at udgrave tonsvis af fossilt materiale og transportere det til et ukendt bestemmelsessted. De Grønne på De Kanariske Øer har klaget over dette forhold og har under henvisning til lov nr. 4/1999 af 15. marts 1999 om De Kanariske Øers historiske kulturarv anmodet såvel de lokale som de statslige myndigheder om at få arbejdet indstillet, men dette er tværtimod blevet fortsat, i hvilken forbindelse man hele tiden støder på nye fund. Der er endvidere indgivet klage til den særlige miljøanklagemyndighed og til forundersøgelsesdomstol nr. 2 i Puerto de Rosairo med krav om, at arbejdet indstilles. Generalsekretariatet under det spanske miljøministerium har fritaget »La Guirra«-projektet for kravet om udarbejdelse af en VVM-vurdering (se beslutning nr. 7039 i det spanske statstidende BOE nr. 88 af 12. april 2002) og har dermed valgt at se bort fra de negative rapporter, det modtog i den forudgående høringsfase. En VVM-vurdering var ellers påkrævet på grund af de palæontologiske forekomster og de naturmæssige værdier, som er blevet nedvurderet (indvirkning på den saltkrævende kystvegetation og den lokale tamarisk samt søgræsbevoksningerne på havbunden; ødelæggelse af området, hvor der traditionelt indsamles madding til den lokale papegøjefiskeart »vieja«, som det bliver stadig sværere at finde madding til).

Vil Kommissionen gøre en indsat for at sikre, at man anvender VVM-proceduren i henhold til direktiv 97/11/EF (1) i denne sag?

Svar afgivet på Kommissionens vegne af Margot Wallström

(18. december 2003)

Kommissionen har tjekket, at det område, hvori projektet skal gennemføres, ikke er blevet udpeget af de spanske myndigheder til et særligt bevaringsområde, som skal indgå i Natura 2000-nettet i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter (2).

Ifølge de spanske myndigheders beskrivelse består projektet af kystarbejder på en 600 m lang kyststrækning med det formål at skabe bademuligheder. Arbejderne består hovedsagelig i anlæggelsen af et afbrudt dige og opfyldning med sand for at skabe en strand. Denne type projekt figurerer i bilag II — punkt 1, k) — til Rådets direktiv 85/337/EØF af 27. juni 1985 (3), som ændret ved Rådets direktiv 97/11/EF af 3. marts 1997, om vurdering af visse offentlige og private projekters indvirkning på miljøet.

Ifølge sidstnævnte direktivs artikel 4, stk. 2, skal medlemsstaterne ved en undersøgelse i hvert enkelt tilfælde eller ved hjælp af grænseværdier eller kriterier eller ved en kombination af de to fremgangsmåder afgøre, om et projekt fra bilag II skal vurderes i henhold til direktivets artikel 5-10. Med henblik herpå skal medlemsstaterne tage hensyn til de relevante udvælgelseskriterier i direktivets bilag III, som har relation til projektets karakteristika, dets placering og kendetegnene ved den potentielle miljøpåvirkning. Medlemsstaterne skal sørge for, at myndighedernes afgørelse stilles til rådighed for offentligheden.

Som angivet i en resolution af 14. marts 2002 har de spanske myndigheder undersøgt, om projektet skulle underkastes en miljøvurderingsprocedure. Det fremgår af denne undersøgelse, at projektet sandsynligvis ikke vil få væsentlig indvirkning på miljøet, og at en miljøvurderingsprocedure derfor ikke anses for nødvendig.

På grundlag af de foreliggende oplysninger finder Kommissionen, at de spanske myndigheder i det konkrete tilfælde har overholdt bestemmelserne i de nævnte rådsdirektiver.

(1) EFT L 73 af 14.3.1997, s. 5.

(2) EFT L 206 af 22.7.1993.

(3) EFT L 175 af 5.7.1985.